Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 06.09.2019

**Αρ. Πρωτ.:** 1169

ΠΡΟΣ: κα Νίκη Κεραμέως, Υπουργό Παιδείας και Θρησκευμάτων

**ΚΟΙΝ: «Πίνακας Αποδεκτών»**

ΘΕΜΑ: «Η ΕΣΑμεΑ ζητάει η ακαδημαϊκή χρονιά να ξεκινάει την ίδια ημέρα για όλους τους φοιτητές**»**

**Κυρία Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) –που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας- με το παρόν απευθύνεται σε εσάς για να θέσει υπόψη σας ένα ζήτημα που έχει προκύψει αναφορικά με την καθυστέρηση που υφίστανται οι νέοι φοιτητές με αναπηρία σε σχέση με τους υπόλοιπους φοιτητές στην έναρξη των σπουδών τους.

Όπως γνωρίζετε, κατ΄ εφαρμογή των διατάξεων του άρθρου 35 του Ν.3794/2009 (ΦΕΚ 156/τ.Α΄/4-9-2009) σύμφωνα με τις οποίες ορίζεται η διαδικασία εισαγωγής των υποψηφίων που πάσχουν από σοβαρές παθήσεις στην Τριτοβάθμια Εκπαίδευση σε ποσοστό 5% επιπλέον των θέσεων εισακτέων, χωρίς εξετάσεις, εκδίδεται κάθε χρόνο εγκύκλιος από το Υπουργείο Παιδείας με θέμα την υποβολή ηλεκτρονικού Μηχανογραφικού Δελτίου για την εισαγωγή των προαναφερόμενων υποψηφίων στην Τριτοβάθμια Εκπαίδευση.

Ωστόσο, έχουμε γίνει δέκτες παραπόνων από ενδιαφερόμενους ότι δεν έχει εκδοθεί μέχρι σήμερα η εν λόγω εγκύκλιος για το έτος 2019 από το Υπουργείο Παιδείας, γεγονός που σημαίνει την καθυστέρηση της ανακοίνωσης των αποτελεσμάτων των υποψηφίων που θα εισαχθούν στην τριτοβάθμια εκπαίδευση, με αποτέλεσμα να χάσουν οι επιτυχόντες το πρώτο εξάμηνο διδασκαλίας.

Το γεγονός αυτό έρχεται σε αντίθεση με τις επιταγές της Διεθνούς Σύμβασης για τα Δικαιώματα των ΑμεΑ, την οποία η χώρα μας μαζί με το προαιρετικό πρωτόκολλό της επικύρωσε με το Ν.4074/12 και ως εκ τούτου οφείλει να θέσει σε εφαρμογή σε εθνικό επίπεδο, όπου στο άρθρο 24 «Εκπαίδευση» αναφέρεται ότι τα Κράτη Μέλη οφείλουν να διασφαλίζουν ότι τα ΑμεΑ μπορούν να έχουν πρόσβαση σε μία ποιοτική και δωρεάν εκπαίδευση, σε ίση βάση με τους άλλους, στις κοινότητες στις οποίες ζουν και θα λαμβάνουν την υποστήριξη που απαιτείται εντός του εκπαιδευτικού συστήματος για να διευκολύνουν την αποτελεσματική τους εκπαίδευση.

Ως εκ τούτου, ζητάμε την άμεση παρέμβασή σας για την άμεση έκδοση της εν λόγω εγκυκλίου, καθώς και την οριστική επίλυση του εν λόγω ζητήματος, ώστε στα επόμενα έτη, η έκδοση της προαναφερόμενης εγκυκλίου να γίνεται έγκαιρα, πριν την έναρξη του διδακτικού έτους, προκειμένου οι επιτυχόντες της ανωτέρω ρύθμισης να ξεκινούν τη φοίτησή τους ταυτόχρονα με όλους τους φοιτητές.

Αναμένοντας τις ενέργειές σας προς θετική κατεύθυνση

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας

- Γραφείο Υπουργού Επικρατείας, κ. Γ. Γεραπετρίτη

- Γραφείο Υφυπουργού παρά τω Πρωθυπουργώ, κ. Άκη Σκέρτσου

- Γραφείο Υφυπουργού Παιδείας και Θρησκευμάτων, κ. Σ. Ζαχαράκη

- Γραφείο Υφυπουργού Παιδείας και Θρησκευμάτων, κ. Β. Διγαλάκη

- Γραφείο Γ. Γ. Ανώτατης Εκπαίδευσης, κ. Απ. Δημητρόπουλο

- Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |